Troels Lund Poulsen (V), 2002-01-24:
Jeg vil gerne benytte lejligheden til at takke forslagsstillerne for denne forespørgselsdebat om Mellemøsten.
Siden Folketinget sidst i november 2000 drøftede Mellemøsten, har situationen jo været dramatisk i området.
Derfor er det også fuldt på sin plads at tage en debat og drøftelse om, hvordan vi fra dansk side kan medvirke til at stabilisere forholdene
, selv om det unægtelig ikke er nogen nem opgave. Situationen i Mellemøsten er yderst alvorlig, og nærmest fra time til time udvikler konflikten sig.
Igennem den seneste tid er der desværre sket en optrapning af konflikten, hvor begge parter - Israel og det palæstinensiske selvstyre - ikke gør noget for at bevæge sig mod hinanden.
For Venstre er der ingen lette løsninger i mellemøstenkonflikten.
Vi skal være kritiske over for begge parter.
Vi har ikke med én helt og én skurk at gøre.
Derimod har vi med to parter at gøre, der på hver deres måde gør det svært at nå til en forhandlingssituation.
Men der er ingen anden vej end at få parterne tilbage til forhandlingsbordet.
Hele sagen om »Karine A« og forbindelsen til det palæstinensiske selvstyre har ikke gjort forhandlingsklimaet mere gunstigt.
Denne sag er til stor skade for de kræfter, der fra palæstinensisk side arbejder for en ny forhandlingsrunde.
Det har heller ikke pyntet på det palæstinensiske selvstyre, at der i en international rapport fra Human Rights Watch er blevet påvist, at der har været ekstreme problemer med bl.a. korruption fra palæstinensisk side.
Venstre er af den klare overbevisning, at vi målrettet må revurdere, hvordan vores midler til palæstinenserne bliver brugt. Derfor er det også med stor tilfredshed, jeg noterer mig, at regeringen ifølge udenrigsministeren på dette område vil se på, hvorledes vores aktiviteter bedst muligt støtter palæstinenserne.
For naturligvis skal Danmark også være en aktiv spiller i forhold til fattigdomsbekæmpelse, men vi må sikre, at det ikke går til de forkerte.
Det kræver mod og vilje, men det har udenrigsministeren jo allerede vist at han er villig til.
Endelig skal det fra Venstres side også pointeres, at vi ikke vil acceptere den vilkårlige terrorisme, som bl.a. foregår fra palæstinensisk side.
Det kan aldrig accepteres, at man bruger terror som et militært redskab.
Derfor må disse absurde terrorhandlinger stoppes, og her har det vist sig, at ikke mindst en aktiv indsats fra Yassir Arafat har formået at dæmpe volden, når han virkelig er trådt i karakter.
Det er ikke befordrende for en løsning
af konflikten, at den palæstinensiske infrastruktur ødelægges, at man likviderer folk uden rettergang, og at man blokerer det palæstinensiske samfund, for slet ikke at tale om de meget omtalte bosættelser.
Netop bosættelserne er en selvstændig problemstilling.
Ikke alene er bosætttelserne i strid med den fjerde Genèvekonvention, men de er også medvirkende til at skabe frustration og had blandt palæstinenserne.
Alle disse tiltag bringer ikke Israel tættere på forhandlingsbordet, men kan derimod være med til at undergrave det eksisterende palæstinensiske selvstyre.
Til sommer overtager Danmark formandskabet for EU.
Derfor glæder det mig også at høre, at regeringen allerede nu afdækker mulighederne for, på hvilke områder der kan gøres en indsats.
Jeg tror, at Danmark med vores historiske baggrund har en endog særdeles god mulighed for at påvirke dialogen mellem parterne og forhåbentlig også være med til at være en katalysator for at få fredsforhandlingerne genoptaget.
Derfor er det heller ikke uden grund, at vi i dag med et forslag til vedtagelse giver regeringen gode arbejdsbetingelser med den balancerede mellemøstvedtagelse.
Begge parter bærer et ansvar for den alvorlige situation.
Skal det lykkes fra dansk side at blive aktiv i løsningen af mellemøstkonflikten, kræver det en bred politisk enighed.
Det er vigtigt for Venstre, at der bag forslaget til mellemøstvedtagelse er en enighed, der går på tværs af politiske skel.
Ved at stå sammen i vores holdning til Mellemøsten og anerkende den præsenterede politik med at være kritisk over for begge parter sætter vi Danmark i en nøgleposition i forhold til de opgaver, som venter under EU-formandskabet.
Derfor skal jeg på vegne af Venstre, Socialdemokratiet, Dansk Folkeparti, Det Konservative Folkeparti og Det Radikale Venstre fremsætte følgende: Forslag til vedtagelse »På baggrund af den fortsat kritiske situation i Mellemøsten opfordrer Folketinget parterne til at standse volden og genoptage fredsforhandlingerne på grundlag af Mitchellrapportens anbefalinger og de relevante sikkerhedsrådsresolutioner for at sikre såvel Israels ret til at leve i fred og sikkerhed inden for internationalt anerkendte grænser som oprettelsen af en levedygtig, uafhængig og demokratisk palæstinensisk stat.